**Ministru kabineta noteikumu projekta "Grozījumi Ministru kabineta 2012. gada 26. jūnija noteikumos Nr. 444 "Kārtība, kādā zvērināts tiesu izpildītājs pēc ieinteresēto personu lūguma piegādā tiesas pavēstes un citus dokumentus"" sākotnējās ietekmes novērtējuma ziņojums (anotācija)**

|  |  |  |  |  |
| --- | --- | --- | --- | --- |
| **Tiesību akta projekta anotācijas kopsavilkums** | | | | |
| Mērķis, risinājums un projekta spēkā stāšanās laiks | | Ministru kabineta noteikumu projekts "Grozījumi Ministru kabineta 2012. gada 26. jūnija noteikumos Nr. 444 "Kārtība, kādā zvērināts tiesu izpildītājs pēc ieinteresēto personu lūguma piegādā tiesas pavēstes un citus dokumentus"" (turpmāk – noteikumu projekts) izstrādāts, lai pilnveidotu zvērinātu tiesu izpildītāju veiktās dokumentu piegādes kārtību, vienkāršojot ar dokumentu piegādes nodrošināšanu saistītas formālās darbības.  Atsevišķi grozījumi saistīti ar nepieciešamību saskaņot esošo regulējumu ar Civilprocesa likumu. | | |
|  | |  | | |
| **I. Tiesību akta projekta izstrādes nepieciešamība** | | | | |
| 1. | Pamatojums | | Noteikumu projekts izstrādāts pēc Tieslietu ministrijas iniciatīvas.  Grozījumi, kas paredz svītrot Ministru kabineta 2012. gada 26. jūnija noteikumu Nr. 444 "Kārtība, kādā zvērināts tiesu izpildītājs pēc ieinteresēto personu lūguma piegādā tiesas pavēstes un citus dokumentus" (turpmāk - noteikumi Nr. 444) 4.3. apakšpunktu, 11. punkta otro teikumu un 16. punktu, saistīti ar nepieciešamību saskaņot noteikumus Nr. 444 ar 2018. gada 1. marta likumu "Grozījumi Civilprocesa likumā" (likumprojekta reģistrācijas Nr. 1072/Lp12), ar kuru grozīta Civilprocesa likuma 56. panta septītā daļa un noteikts, ka, ja tiesas dokumenta piegādi veicis zvērināts tiesu izpildītājs vai viņa palīgs, tiesā iesniedz tiesu izpildītāja vai viņa palīga sastādītu aktu. | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | 2012. gada 30. jūnijā stājās spēkā noteikumi Nr. 444, kas nosaka kārtību, kādā zvērināts tiesu izpildītājs pēc ieinteresēto personu lūguma piegādā tiesas pavēstes un citus dokumentus. Noteikumos Nr. 444 ietvertā regulējuma piemērošana praksē ir iezīmējusi atsevišķus jautājumus, kuru precizēšana noteikumos ļautu būtiski vienkāršot un pilnveidot zvērinātu tiesu izpildītāju īstenoto dokumentu piegādes procesu. Vienlaikus atsevišķas noteikumu projektā ietvertās normas saistītas ar nepieciešamību noteikumus Nr. 444 saskaņot ar Civilprocesa likumu.  Ar 2015. gada 26. novembra likumu "Grozījumi Tiesu izpildītāju likumā" (spēkā no 2015. gada 29. decembra) Tiesu izpildītāju likuma 74. pants papildināts ar trešo daļu, cita starpā nosakot, ka izdevumos, kas saistīti ar tiesas pavēstes vai citu dokumentu piegādi, ietilpst zvērināta tiesu izpildītāja amata atlīdzība takses apmērā un amata darbības veikšanai nepieciešamie izdevumi. Amata darbības veikšanai nepieciešamo izdevumu apmēru nosaka atbilstoši normatīvajiem aktiem par izpildu darbību veikšanai nepieciešamajiem izdevumiem. Ar dokumentu piegādi saistīto izdevumu samaksa var būt veicama jebkurā dokumentu piegādes procesa stadijā. Minētais pamatojams ar apstākli, ka ar dokumenta piegādi saistīto izdevumu kopējais apmērs ir atkarīgs no katras konkrētās lietas apstākļiem un var būt zināms tikai pēc piegādes veikšanas (piemēram, piegādes laikā var rasties nepieciešamība veikt piegādi uz papildu adresi, kas palielina ceļa izdevumus). Savukārt citos gadījumos izdevumu segšana avansā var būt nepieciešama piegādes nodrošināšanai vispār. Ņemot vērā minēto, ar noteikumu projektu tiek noteikts, ka ar dokumentu piegādi saistīto izdevumu nesegšana var būt pamats zvērināta tiesu izpildītāja atteikumam veikt dokumentu piegādi (***noteikumu projekta 1.1. apakšpunkts***).  Ne Tiesu izpildītāju likums, ne noteikumi Nr. 444 nenosaka ierobežojumus attiecībā uz dokumentu veidiem, kurus zvērināts tiesu izpildītājs minēto noteikumu kārtībā drīkst piegādāt. Ar 2011. gada 8. septembra likumu "Grozījumi Civilprocesa likumā" Civilprocesa likuma 396. panta otrā daļa un 404. panta trešās daļas 3. punkts papildināts, brīdinājuma izsniegšanai pielīdzinot arī zvērināta tiesu izpildītāja vai viņa palīga sastādītu aktu par personas atteikšanos saņemt brīdinājumu. Tādējādi Civilprocesa likumā ir īpaši uzsvērts, ka Civilprocesa likumā noteikto parādnieka brīdinājumu par nekustamā īpašuma labprātīgu pārdošanu izsolē tiesas ceļā vai saistību bezstrīdus piespiedu izpildīšanu kreditors var piegādāt arī ar zvērināta tiesu izpildītāja starpniecību noteikumos Nr. 444 noteiktajā kārtībā. Tāpat ar 2018. gada 1. marta likumu "Grozījumi Civilprocesa likumā" (likumprojekta reģistrācijas Nr. 1072/Lp12), Civilprocesa likuma 406.3 pants papildināts ar 2.1 daļu, paredzot pieteicējam tiesības pieteikumā par saistības piespiedu izpildīšanu brīdinājuma kārtībā ietvert norādi tiesai izsniegt parādniekam brīdinājumu ar tiesu izpildītāja starpniecību.  Noteikumos Nr. 444 noteikta vienota (identiska) dokumentu piegādes kārtība neatkarīgi no tā, kāda veida dokuments piegādājams. Tai pašā laikā atzīstams, ka Civilprocesa likuma 396. panta otrajā daļā un 404. panta trešajā daļā noteiktais parādnieka brīdinājums izsniedzams tikai pašam parādniekam personīgi. Brīdinājuma izsniegšana parādniekam ir viens no būtiskajiem priekšnoteikumiem, lai pieteicējs varētu vērsties tiesā ar pieteikumu par saistību izpildīšanu tiesas ceļā. Tiesu praksē ir atzīts, ka brīdinājums jāizsniedz tikai un vienīgi pašam adresātam, jo parādnieka brīdināšana par saistības izpildīšanu tiesas ceļā ir nozīmīga viņa tiesību aizsardzības garantija. Līdz ar to tiesa, lemjot jautājumu par pieteikuma apmierināšanu, vērtē vai ievērota parādnieka pienācīgas brīdināšanas kārtība, tajā skaitā, vai brīdinājums ir izsniegts pašam parādniekam. Savukārt Civilprocesa likuma 406.6 panta pirmajā daļā tieši noteikts, ka brīdinājumu par maksājuma saistības piespiedu izpildīšanu izsniedz parādniekam pret parakstu un dokumentu ar parakstu par brīdinājuma saņemšanu un atzīmi par brīdinājuma izsniegšanas datumu iesniedz tiesā. Attiecīgi Civilprocesa likuma 396. panta otrajā daļā, 404. panta trešajā daļā un 406.6 panta pirmajā daļā noteikto brīdinājumu piegādei nav piemērojamas noteikumu Nr. 444 normas, kas ļauj izsniegt piegādājamo dokumentu arī citām personām, piemēram, parādnieka ģimenes locekļiem, nodošanai parādniekam.  Ar noteikumu projektu tiek noteikts, ka Civilprocesa likumā noteikto parādnieka brīdinājumu par nekustamā īpašuma labprātīgu pārdošanu izsolē tiesas ceļā, brīdinājumu par saistību bezstrīdus piespiedu izpildīšanu, kā arī tiesas brīdinājumu par maksājuma saistības piespiedu izpildīšanu zvērināts tiesu izpildītājs izsniedz tikai adresātam personīgi (***noteikumu projekta 1.6. apakšpunkts***). Vienlaikus ietverta prasība iesniegumā par dokumenta piegādi īpaši norādīt, ka piegādājamais dokuments ir kāds no iepriekš minētajiem brīdinājumiem (***noteikumu projekta 1.2. apakšpunkts***). Šādas īpašas norādes esamība iesniegumā ļaus zvērinātam tiesu izpildītājam secināt, ka dokumentam piemērojami īpašie piegādes noteikumi. Jo, ja ieinteresētā persona šādu norādi iesniegumā neietver, un arī no piegādājamā dokumenta nav nepārprotami secināms, ka tas ir brīdinājums, dokumentu piegāde var tikt veikta parastā kārtībā. Ieinteresētā persona, noformējot iesniegumu par dokumenta piegādi, uzņemas sekas, kas var iestāties sakarā ar visas būtiskās informācijas par piegādājamo dokumentu nenorādīšanas gadījumā. Proti, zvērināta tiesu izpildītāja akts par dokumenta piegādi var tiesā netikt atzīts kā pierādījums par brīdinājuma izsniegšanu, ja Civilprocesa likuma 396. panta otrajā daļā, 404. panta trešās daļas 3. punktā vai 406.5 panta pirmajā daļā (2018. gada 1. marta likuma redakcijā) noteiktais brīdinājums izsniegts kādai no noteikumu Nr. 444 9. punktā noteiktajām trešajām personām.  Noteikumu Nr. 444 7. punkts spēkā esošajā redakcijā paredz zvērināta tiesu izpildītāja pienākumu izsniegt dokumentu juridiskās personas amatpersonai vai darbiniekam, kurš atbildīgs par dokumentu saņemšanu. Piemērojot minēto normu praksē, konstatēts, ka nereti ir problemātiski noteikt, vai juridiskās personas juridiskajā adresē sastaptais darbinieks ir atbildīgs par dokumentu saņemšanu, jo zvērinātam tiesu izpildītājam nav un arī nebūtu jābūt pieejamiem darba līgumiem, darba aprakstiem un citiem dokumentiem, pēc kuriem būtu iespējams konstatēt, vai sastaptais darbinieks ir atbildīgais par dokumentu saņemšanu. Minētajā normā ietvertā piebilde "*kurš atbildīgs par dokumentu saņemšanu*" rada iespējas juridiskajai personai apstrīdēt tai nevēlamu dokumentu piegādi, norādot, ka konkrētais darbinieks, piemēram, biroja administrators vai lietvedis, saskaņā ar darba līgumu nav atbildīgs par dokumentu saņemšanu. Tādējādi formālu iemeslu dēļ dokumentu izsniegšana var tikt apšaubīta pat tādos gadījumos, kad juridiskā persona dokumentu patiešām ir saņēmusi. Ievērojot minēto, ar noteikumu projektu piebilde "*kurš atbildīgs par dokumentu saņemšanu*" noteikumu Nr. 444 7. punktā svītrota (***noteikumu projekta 1.5. apakšpunkts***). Tādējādi ar noteikumu projektu attiecībā uz adresātiem, kas ir juridiskas personas, tiek nostiprināta tāda pati kārtība, kāda noteikta Paziņošanas likumā attiecībā uz iestādes dokumentu paziņošanu juridiskām personām ar iestādes darbinieka vai ziņneša starpniecību (Paziņošanas likuma 7. panta sestā daļa).  Atsevišķi noteikumu projektā ietvertie grozījumi pamatojami ar nepieciešamību vienkāršot noteikumos Nr. 444 noteikto dokumentu piegādes kārtību.  Atbilstoši noteikumos Nr. 444 noteiktajam dokumenta saņemšanu adresāts, kā arī persona, kurai saskaņā ar noteikumiem dokuments var tikt izsniegts nodošanai adresātam, apliecina ar savu parakstu zvērināta tiesu izpildītāja sastādītajā aktā (noteikumu Nr. 444 11. punkts). Tāpat zvērināts tiesu izpildītājs aktā izdara atzīmi, ja adresāts atteicies pieņemt dokumentu (noteikumu Nr. 444 12. punkts) un sastāda atsevišķu aktu, ja iestājušies noteikumu Nr. 444 13. punktā noteiktie apstākļi. Minēto normu īstenošana praksē ir apgrūtināta. No spēkā esošā regulējuma netieši izriet nepieciešamība zvērinātam tiesu izpildītājam, pirms doties izsniegt dokumentu, sagatavot vairāku aktu variantus – vienu gadījumam, ja dokumentu izdodas izsniegt, citu gadījumam, ja adresāts atsakās pieņemt dokumentu, un vēl vienu – ja tiek konstatēti noteikumu Nr. 444 13. punktā norādītie apstākļi. Ar noteikumu projektu šie daudzie akti tiek aizstāti ar vienu gala aktu, kurā atspoguļotas visas darbības, kuras zvērināts tiesu izpildītājs veicis, lai piegādātu dokumentu, un dokumenta piegādes rezultātu. Tādējādi dokumenta piegādes lietā tiktu sagatavots viens akts, kas kalpotu par kopsavilkumu un atspoguļojumu visam dokumenta piegādes procesam. Savukārt noteikumu Nr. 444 11. punktā minēto parakstu par dokumenta saņemšanu adresāts vai noteikumu Nr. 444 9. punktā minētā persona veic uz piegādātā dokumenta kopijas, kura pievienojama un glabājama kopā ar zvērināta tiesu izpildītāja gala aktu (***noteikumu projekta 1.7.1., 1.8.- 1.13. apakšpunkts***).  Atsakoties no vairāku aktu iepriekšējas sagatavošanas, lai, vadoties pēc apstākļiem dokumenta izsniegšanas brīdī, izmantotu no tiem konkrētajā situācijā nepieciešamo, ar noteikumu projektu cita starpā vienkāršota arī akta parakstīšanas kārtība. Proti, aktu paraksta tikai zvērināts tiesu izpildītājs (vai zvērināta tiesu izpildītāja palīgs, ja dokumenta piegādi veicis palīgs).  Tāpat, lai saskaņotu noteikumus Nr. 444 ar Civilprocesa likuma 406.6 panta 1.1 daļu un otro daļu (2018. gada 1. marta likuma redakcijā), ar noteikumu projektu noteikts, ja piegādājamais dokuments ir tiesas brīdinājums par maksājuma saistības piespiedu izpildīšanu, aktu par dokumenta nodošanu adresātam, adresāta atteikumu pieņemt dokumentu, vai to, ka dokumentu nav bijis iespējams piegādāt, zvērināts tiesu izpildītājas iesniedz rajona (pilsētas) tiesas zemesgrāmatu nodaļai, kura tiesas brīdinājumu sagatavojusi (***noteikumu projekta 1.15. apakšpunkts***).  Vienlaikus ar noteikumu projektu tiek noteikts, ka sekmīgas dokumenta piegādes faktu adresāts vai noteikumu Nr. 444 9. punktā minētā persona apliecina ar savu parakstu uz piegādājamā dokumenta kopijas. Noteikumu projektā noteikta nepieciešamība iesniegumam par lūgumu piegādāt dokumentu pievienot arī piegādājamā dokumenta kopiju, kuras atbilstību dokumenta oriģinālam apliecina zvērināts tiesu izpildītājs (***noteikumu projekta 1.3. apakšpunkts***). Zvērināta tiesu izpildītāja apliecinājums pamatojams ar nepieciešamību garantēt piegādes procesā esošo dokumenta atvasinājumu atbilstību oriģinālam. Tiesības zvērinātam tiesu izpildītājam apliecināt dokumentu kopiju pareizību izriet no Tiesu izpildītāju likuma 160. panta trešās daļas, saskaņā ar kuru zvērināts tiesu izpildītājs pēc piedzinēja, parādnieka un Tiesu izpildītāju likuma 52. panta otrajā daļā norādīto personu pieprasījuma, kā arī tad, ja tas ir nepieciešams amata darbību veikšanai, sagatavo viņa lietvedībā esošo dokumentu norakstus, izrakstus vai kopijas un apliecina to pareizību.  Tā kā zvērināta tiesu izpildītāja apliecinātas piegādājamā dokumenta kopijas pievienošana personas iesniegumam par dokumenta piegādi ir daļa no dokumentu piegādes procesa nodrošināšanas prasībām, piegādājamā dokumenta kopijas apliecināšana dokumenta piegādes lietas ietvaros nav atsevišķi apmaksājama atlīdzības pozīcija saskaņā ar Ministru kabineta 2012. gada 26. jūnija noteikumu Nr. 451 "Noteikumi par zvērinātu tiesu izpildītāju amata atlīdzības taksēm" 8.6. apakšpunktu.  Īpaša prasība dokumentu piegādes rezultātu apliecināšanai noteikumos Nr. 444 noteikta attiecībā uz tiesas pavēstes un citu tiesas dokumentu piegādi. Minētais pamatojams ar procesuālajās tiesību normās noteikto regulējumu tiesas paziņojumu, izsaukumu un tiesas dokumentu piegādāšanai un izsniegšanai, ja to ar tiesneša piekrišanu nodrošina lietas dalībnieks. Proti, saskaņā ar Civilprocesa likuma 56. panta septīto daļu tiesas dokumentus, kurus piegādā ziņnesis vai lietas dalībnieks, adresātam izsniedz personīgi pret parakstu, paraksta daļā atzīmējot dokumenta izsniegšanas laiku un datumu un nododot paraksta daļu atpakaļ tiesai. Attiecīgi noteikumos Nr. 444 paredzēta prasība šādu dokumentu piegādes gadījumā zvērinātam tiesu izpildītājam līdz ar iesniegumu par dokumentu piegādi iesniegt arī tiesas izsniegtu veidlapu par piegādājamā dokumenta saņemšanu. Zvērināts tiesu izpildītājs minēto veidlapu aizpilda atbilstoši piegādājamā dokumenta piegādes rezultātam un atgriež iesniedzējam, nodošanai atpakaļ tiesai.  Gadījumā, ja lietas dalībnieks ir lūdzis zvērinātu tiesu izpildītāju izsniegt adresātam tiesas dokumentu, zvērināts tiesu izpildītājs piegādi veic noteikumos Nr. 444 noteiktajā kārtībā un par piegādes rezultātu ikvienā gadījumā sagatavo aktu. Ievērojot minēto, nav lietderīgi papildus zvērināta tiesu izpildītāja aktam aizpildīt un izsniegt ieinteresētajai personai vēl arī tiesas izsniegto paraksta veidlapu, jo tās funkcijas pilnībā veic zvērināta tiesu izpildītāja sastādītais akts. Ar 2018. gada 1. marta likumu "Grozījumi Civilprocesa likumā" (likumprojekta reģistrācijas Nr. 1072/Lp12) Civilprocesa likuma 56. panta septītā daļa papildināta ar atrunu, ja tiesas dokumentus piegādā tiesu izpildītājs vai viņa palīgs, tiesā iesniedz tiesu izpildītāja vai viņa palīga sastādītu aktu. Ņemot vērā minēto ar noteikumu projektu tiek attiecīgi precizēti noteikumi Nr. 444 (***noteikumu projekta 1.4., 1.7.2., 1.14., 1.15. apakšpunkts***). Vienlaikus noteikumu projektā ietverto grozījumu spēkā stāšanās saskaņota ar 2018. gada 1. marta likuma "Grozījumi Civilprocesa likumā" spēkā stāšanos (***noteikumu projekta 2. punkts***). | | |
| 3. | Projekta izstrādē iesaistītās institūcijas un publiskas personas kapitālsabiedrības | | Latvijas Zvērinātu tiesu izpildītāju padome. | | |
| 4. | Cita informācija | | Nav. | | |
|  |  | |  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | | Noteikumu projekts attiecas uz zvērinātiem tiesu izpildītājiem. Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits – 101.  Tāpat noteikumu projekts attiecas uz ikvienu fizisku un juridisku personu, kura vēlēsies veikt dokumenta piegādi ar zvērināta tiesu izpildītāja starpniecību vai būs šāda dokumenta adresāts. Šādu personu skaitlisko apmēru nav iespējams noteikt. | | | |
| 2. | Tiesiskā regulējuma ietekme uz tautsaimniecību un administratīvo slogu | | | Ar noteikumu projektu noteikts, ka sekmīgas dokumenta piegādes faktu adresāts vai noteikumu Nr. 444 9. punktā minētā persona apliecina ar savu parakstu uz piegādājamā dokumenta kopijas. Attiecīgi noteikumu projektā noteikta nepieciešamība iesniegumam par lūgumu piegādāt dokumentu turpmāk pievienot arī piegādājamā dokumenta kopiju, kuras atbilstību dokumenta oriģinālam apliecina zvērināts tiesu izpildītājs.  Ņemot vērā noteikumu projektā paredzēto, zvērinātam tiesu izpildītājam turpmāk būs jānodrošina piegādājamā dokumenta kopijas pareizības apliecināšana. | | | |
| 3. | Administratīvo izmaksu monetārs novērtējums | | | Ne noteikumu projekts, ne citi normatīvie akti neparedz pienākumu personai kādā konkrētā tiesiskā situācijā dokumentus piegādāt ar zvērināta tiesu izpildītāja starpniecību.  Taču personām, kuras vēlēsies veikt dokumentu piegādi ar zvērināta tiesu izpildītāja starpniecību, ar noteikumu projektu tiek radītas papildu izmaksas saistībā ar piegādājamā dokumenta kopijas izgatavošanu.  Saskaņā ar Tiesu izpildītāju likuma 160. panta trešo daļu zvērināts tiesu izpildītājs pēc piedzinēja, parādnieka un minētā likuma 52. panta otrajā daļā norādīto personu pieprasījuma, kā arī tad, ja tas ir nepieciešams amata darbību veikšanai, sagatavo viņa lietvedībā esošo dokumentu norakstus, izrakstus vai kopijas un apliecina to pareizību. Ja piegādājamā dokumenta kopijas izgatavošanu pēc ieinteresētās personas lūguma nodrošina zvērināts tiesu izpildītājs, samaksa atbilstoši Tiesu izpildītāju likuma 74. panta trešo daļu tiek noteikta saskaņā ar Ministru kabineta 2014. gada 7. janvāra noteikumiem Nr. 9 "Noteikumi par izpildu darbību veikšanai nepieciešamajiem izdevumiem". Proti, šādā gadījumā izdevumi, kas saistīti ar dokumenta kopijas izgatavošanu, sedzami šādā apmērā:  - par A 4 formāta kopijas izgatavošanu – 0,14 *euro* par vienu lapu;  - par A 4 formāta abpusējas kopijas izgatavošanu – 0,20 *euro* par vienu lapu.  Taču persona var izvēlēties arī citus (lētākus vai dārgākus) risinājums piegādājamā dokumenta kopijas izgatavošanai. | | | |
| 4. | Atbilstības izmaksu monetārs novērtējums | | | Noteikumu projekts šo jomu neskar. | | | |
| 5. | Cita informācija | | | Nav. | | | |
|  |  | | |  | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | |
| Noteikumu projekts šo jomu neskar. | | | | | | |
|  | | | | | | |
| **IV. Tiesību akta projekta ietekme uz spēkā esošo tiesību normu sistēmu** | | | | | | |
| Noteikumu projekts šo jomu neskar. | | | | | | |
|  | | | | | | |
| **V. Tiesību akta projekta atbilstība Latvijas Republikas starptautiskajām saistībām** | | | | | | |
| Noteikumu projekts šo jomu neskar. | | | | | | |
|  | | | | | | |

|  |  |  |  |
| --- | --- | --- | --- |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ar Latvijas Zvērinātu tiesu izpildītāju padomi saskaņots noteikumu projekta izstrādes laikā.  Atbilstoši [Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā"](http://likumi.lv/doc.php?id=197033), lai informētu sabiedrību par noteikumu projektu un dotu iespēju izteikt viedokli, noteikumu projekts pirms tā iesniegšanas Valsts sekretāru sanāksmē ievietots Tieslietu ministrijas un Valsts kancelejas mājaslapā. | |
| 2. | Sabiedrības līdzdalība projekta izstrādē | Noteikumu projekts izstrādāts, konsultējoties ar Latvijas Zvērinātu tiesu izpildītāju padomi, ņemot vērā apstākli, ka minētā padome ir Latvijā praktizējošo zvērinātu tiesu izpildītāju pārstāvības institūcija.  Lai informētu sabiedrību par noteikumu projektu un dotu iespēju izteikt viedokli, noteikumu projekts 2018. gada 12. janvārī ievietots Tieslietu ministrijas tīmekļvietnē <https://www.tm.gov.lv/lv/cits/pazinojums-par-lidzdalibas-iespejam-ministru-kabineta-noteikumu-projekta-grozijumi-ministru-kabinet-3>). | |
| 3. | Sabiedrības līdzdalības rezultāti | Latvijas Zvērinātu tiesu izpildītāju padome atbalsta noteikumu projektā ietverto regulējumu.  Organizētā sabiedrības līdzdalības procesa ietvaros viedokļi par noteikumu projektu nav saņemti. | |
| 5. | Cita informācija | Nav. | |
|  |  |  | |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Noteikumu projekta izpildi atbilstoši ārējos normatīvajos aktos nostiprinātajai kompetencei nodrošinās zvērināti tiesu izpildītāji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Noteikumu projekts šo jomu neskar.  Noteikumu projekts nemaina zvērinātiem tiesu izpildītājiem šobrīd noteikto funkciju apjomu.  Jaunu institūciju izveide vai esošu institūciju likvidācija vai reorganizācija nav nepieciešama. |
| 3. | Cita informācija | | Nav. |

Iesniedzējs:

Tieslietu ministrijas

valsts sekretārs Raivis Kronbergs

Timpare 67036829

evija.timpare@tm.gov.lv